(1904) Dwelc die iongelinck Turias hoorende vraechde den selven cooplieden tot wat plaetsen die voornoemde conincx dochter woonende was , daer op hem die cooplieden antwoorden segghende : Heere die coninck Ados haer vader hout haer in een seer weeldighe stadt Selena gheheeten die een schoone goede haven van der zee is , daer heeft haer vader doen maken op den oever vander zee een schoon palleys , met stercke thorenen seer vast ommuert , van den welcken deen sijde op die zee staet ende versaemt hem met der stadt .By dit casteel oft palleys staet eenen wtnemenden schoonen hof vol diveersche sonderlinghe boomen , vruchten , welrieckende cruyden .Neven dit palleys staet eenen seer hoogen thorre die aent selve casteel versaemt1 ) .